ai4bharat/Pralekha huggingface dataset:
रस्ते वाहतूक आणि महामार्ग मंत्रालय
केंद्रीय मंत्री नितीन गडकरी यांची वाहन उत्पादकांशी चर्चा, इंधन-लवचिक वाहने लवकरात लवकर काढण्यावर बैठकीत भर
नवी दिल्ली, 3 ऑगस्ट 2021
केंद्रीय रस्ते वाहतूक आणि महामार्ग मंत्री, नितीन गडकरी यांनी आज भारतीय वाहन उत्पादक सोसायटीच्या कार्यकारी प्रमुखांच्या प्रतिनिधी मंडळाची भेट घेतली. यात, खाजगी, व्यावसायिक गाड्या तसेच दुचाकी वाहनांच्या उत्पादकांचा समावेश होता.
या प्रतिनिधी मंडळाने वाहन उद्योगाची सद्यस्थिति सांगणारे सादरीकरण केले तसेच, BS-6- टप्पा दूसरा, CAFÈ-टप्पा दूसरा, अशा उत्सर्जन आधारित नियमनांची अंमलबजावणी पुढे ढकलावी अशी विनंती केली. तसेच, दुचाकी वाहनांसाठीचे OBD नियमन देखील पुढे ढकलावे, असे त्यांनी गडकरी यांना सांगितले. या बैठकीत, गडकरी यांनी सर्व वाहन उत्पादकांना फ्लेक्स्- फ्यूएल म्हणजेच, इंधनाच्या दृष्टीने लवचिक म्हणजेच 100 टक्के इथेनॉल आणि गॅसोलीन वर चालणाऱ्या गाड्या लवकरात लवकर म्हणजेच, एका वर्षात भारतीय बाजारात आणाव्यात, अशी आग्रही सूचना केली. ब्राझील आणि अमेरिकेत हे तंत्रज्ञान यशस्वी झाले असून तिथल्या तयार तंत्रज्ञानाच्या मदतीने गाड्यांचे उत्पादन करावे, अशी सूचना त्यांनी केली.
वाहन- अभियांत्रिकीच्या क्षेत्रात उत्तम कामगिरी केल्याबद्दल गडकरी यांनी OEMs चे अभिनंदन केले. तसेच, चार चाकी वाहनांच्या सर्व श्रेणीत तसेच, प्रकारात, किमान सहा एअरबॅग्स निश्चित उपलब्ध करुन द्याव्यात, असे आवाहनही त्यांनी केले. प्रवाशांच्या सुरक्षिततेच्या दृष्टीने ते अत्यंत आवश्यक असल्याचे गडकरी म्हणाले
या सोसायटीने दिलेल्या निवेदनावर विचार सुरु असून, त्याबद्दलची आणखी एक बैठक येत्या पंधरवड्यात होऊ शकेल.
S.Tupe/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 201
वाणिज्य आणि उदयोग मंत्रालय
2025 पर्यंत 5 ट्रिलियन डॉलर्सचे उद्दिष्ट गाठणे सुनिश्चित करण्यासाठी उद्योग आणि सरकारला भागीदारी करावी लागेल- आयसीसीच्या वार्षिक पूर्ण सत्रात पियुष गोयल
नवी दिल्ली, 15 डिसेंबर 2020
वाणिज्य आणि उद्योग मंत्री पियुष गोयल यांनी आज व्हिडिओ कॉन्फरन्सिंगद्वारे इंडियन चेंबर ऑफ कॉमर्सच्या वार्षिक पूर्ण सत्राला संबोधित केले.
आपल्या भाषणात पियुष गोयल यांनी इंडियन चेंबर ऑफ कॉमर्सने कोविड -महामारीशी संबंधित हाल अपेष्टा कमी करण्यासाठी, महामारीची व्यवस्थित हाताळणी करण्यात आणि देशाला 2025 पर्यंत 5 ट्रिलियन डॉलरची अर्थव्यवस्था साध्य करण्याच्या मूळ उद्देशावर परत आणण्यात बजावलेल्या महत्वपूर्ण भूमिकेचा उल्लेख केला.
गोयल म्हणाले की आपल्या व्यवसायांकडे, प्रक्रियेकडे आणि आपल्या कामाच्या पद्धतीकडे लक्ष देण्याची संधी म्हणून कोविडकडे आपण सर्वानी पाहिले पाहिजे. “या देशाला तुमच्या सर्वांचा अभिमान आहे. भारतीय उद्योगाने पीपीई, मास्क व व्हेंटिलेटर निर्मितीची क्षमता ज्याप्रकारे विस्तारली ते हा देश नेहमीच लक्षात ठेवेल”
‘आज जग भारताकडे विश्वासू भागीदार म्हणून पाहत आहे. पियुष गोयल म्हणाले की, जगाला एक लवचिक जागतिक पुरवठा साखळी हवी आहे आणि ही संधी साधणे , "आत्मनिर्भर भारत’ हा आपला मंत्र, प्रेरणा व ध्येय बनवणे हे आपले कर्तव्य आहे. ज्याप्रमाणे आज भारत जगाची औषधशाळा बनले आहे त्याप्रमाणे जगाचा कारखाना बनण्यासाठी आपण आपल्या कोट्यवधी कुशल तरूण मुला-मुलींचा उपयोग करायला हवा. 2025 पर्यंत आपण आपले 5 ट्रिलियन डॉलर्सचे लक्ष्य गाठू शकतो हे सुनिश्चित करण्यासाठी उद्योग आणि सरकारला भागीदारी करावी लागेल, "असे गोयल पुढे म्हणाले.
गोयल यांनी उद्योजकांना विचारले की आपण 2047 मध्ये स्वातंत्र्याची 100 वर्षे साजरी करू तेव्हा आपण जगातील क्रमांक एकची अर्थव्यवस्था बनण्याचा संकल्प करू शकत नाही का? लोककेंद्री धोरणे, सकारात्मक दृष्टीकोन आणि पंतप्रधान नरेंद्र मोदी यांनी दाखवलेली कार्यक्षम कृती, गरीबांसाठी अधिक चांगले जीवन आणि प्रामाणिक व्यवसाय पद्धतीला प्रोत्साहित करण्यासाठी, शाश्वत विकास सुनिश्चित करेल आणि आपल्याला परिवर्तनाकडे नेईल, असे गोयल म्हणाले.
गोयल पुढे म्हणाले की, 135 कोटी भारतीयांच्या गरजा भागवू शकू, चांगल्या प्रतीची आरोग्य सेवा, चांगले शिक्षण आणि चांगल्या आयुष्याच्या गरजा पूर्ण करण्यासाठी आपण काम करूया.M.Chopade/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 71
अर्थ मंत्रालय
करचोरी/बेनामी संपत्ती/परदेशी अघोषित मालमत्ता यासंदर्भात तक्रार नोंदवण्यासाठी सीबीडीटी ने सुरु केले ई-पोर्टल
ई-प्रशासनाच्या दिशेने आणखी एक पाऊल टाकत आणि करचोरीसारख्या प्रकारांना आळा घालण्यात जनसहभाग वाढवण्यासाठी केंद्रीय प्रत्यक्ष कर मंडळाने करचोरी, बेनामी संपत्ती, परदेशी अघोषित मालमत्ता यासंदर्भात तक्रार नोंदवण्यासाठी एक स्वचलित समर्पित ई-पोर्टल सुरु केले आहे. विभागाच्या वेबसाईटवर असलेल्या या पोर्टलवर नागरिकांना थेट तक्रारी दाखल करता येतील.
आता सर्वसामान्य लोक विभागाच्या https://www.incometaxindiaefiling.gov.in/ या ई फायलिंग वेबसाईट वर असलेल्या लिंकवर जाऊन “करचोरी/बेनामी संपत्ती/परदेशी अघोषित मालमत्ता यासंदर्भात तक्रार” या शीर्षकाखाली तकार दाखल करू शकतील. ज्यांच्याकडे पॅन/आधार कार्ड आहे, असे लोक किंवा ज्यांच्याकडे ते नाही असेही लोक या सुविधेचा वापर करु शकतील. मोबाईल किंवा इमेलच्या माध्यमातून ओटीपी आधारित पडताळणी झाल्यावर, तक्रारदार, प्राप्तीकर कायदा 1961, काळा पैसा  अंमलबजावणी कायदा 1961 आणि बेनामी व्यवहार प्रतिबंधक कायदा  अशा तीन वेगवेगळ्या प्रकारे तक्रार दाखल करु शकेल.
तक्रार दाखल झाल्यावर, विभागाकडून तक्रारदाराला एक विशिष्ट क्रमांक दिला जाईल. हा क्रमांक वापरुन, तक्रारदार आपल्या तक्रारीवरील तपास किंवा सद्यस्थिती विभागाच्या संकेतस्थळावर बघू शकेल. जनतेला विभागाशी संपर्क साधण्याचे सुलभ साधन असावे या हेतूने, हे ई-पोर्टल सुरु करण्यात आले आहे.
आरोग्य आणि कुटुंब कल्याण मंत्रालय
कोविड-19 सद्यस्थिती
राष्ट्रव्यापी कोविड लसीकरण मोहिमेंतर्गत आतापर्यंत एकूण 220.65 कोटी लसींच्या मात्रा  देण्यात आल्या
गेल्या 24 तासांत देशभरात 6,553 लस मात्रा देण्यात आल्या
देशातील उपचाराधीन रुग्णांची संख्या सध्या 15,208 आहे
देशातील उपचाराधीन रुग्णांचे प्रमाण 0.03% आहे
रुग्ण बरे होण्याचा देशातील दर सध्या 98.78% आहे
गेल्या 24 तासात देशभरात 1,390 रुग्ण बरे झाले, त्यामुळे बरे झालेल्या एकूण रुग्णांच्या संख्येत वाढ होऊन ती 4,41,69,711 वर पोहचली
गेल्या 24 तासात देशभरात 3,095 नवीन रुग्णांची नोंद झाली
दैनंदिन पॉझिटिव्हिटी दर सध्या 2.61% इतका आहे
साप्ताहिक पॉझिटिव्हिटी दर सध्या 1.91% इतका आहे
आत्तापर्यंत 92.15 कोटी चाचण्या करण्यात आल्या तर गेल्या 24 तासात 1,18,694 चाचण्या केल्या गेल्या.
संरक्षण मंत्रालय
भारताच्या सीमांचा इतिहास लिहिण्याला संरक्षण मंत्री राजनाथ सिंह यांनी दिली मंजुरी
(नवी दिल्ली, 18 सप्टेंबर 2019
देशाच्या सीमांचा इतिहास लिहिण्याच्या कामाला संरक्षणमंत्री राजनाथ सिंह यांनी मंजुरी दिली आहे. भारतीय इतिहास संशोधन परिषदेच्या प्रतिष्ठित व्यक्ती, नेहरू मेमोरियल संग्रहालय आणि ग्रंथालयाचे अधिकारी, पुराभिलेख महासंचालनालय, गृह मंत्रालय, परराष्ट्र मंत्रालय आणि संरक्षण मंत्रालयाच्या अधिकाऱ्यांबरोबर त्यांनी 17 सप्टेंबर 2019 रोजी बैठक घेतली. नव्याने सीमांचा इतिहास लिहिण्याच्या या कामात सीमांशी संबंधित विविध पैलू समाविष्ट केले जातील. यात सीमांकन, सीमांचा बदल, सुरक्षा दलांची भूमिका, सीमावर्ती भागातल्या लोकांची भूमिका, त्यांच्या सांस्कृतिक, सामाजिक आणि आर्थिक स्थितीचा समावेश असेल. असा प्रस्ताव या बैठकीत मांडण्यात आला. हा प्रकल्प दोन वर्षात पूर्ण होणे अपेक्षित आहे.
भारतीय सीमांचा इतिहास लिहिण्याचे महत्व अधोरेखित करत राजनाथ सिंह म्हणाले की, यामुळे लोकांना, विशेषत: अधिकाऱ्यांना देशाच्या सीमांबाबत जाणून घेणे शक्य होईल.
सिंह यांनी विविध सूचनांचे स्वागत केले आणि अधिकाऱ्यांना यासाठी आवश्यक दस्तावेज आणि कार्यप्रणालीबाबत तज्ञांशी सल्लामसलत करण्याचे निर्देश दिले.
B.Gokhale/S.Kane/P.Kor
अर्थ मंत्रालय
आपत्कालीन पत हमी योजनेला सरकारकडून एक महिन्याची मुदतवाढ
‘ईसीएलजीएस’ अंतर्गत दोन लाख कोटींच्या कर्जांना मंजुरी
नवी दिल्ली, 2 नोव्हेंबर 2020
केंद्र सरकारने ‘ईसीएलजीएस’ म्हणजेच आपत्कालीन पत हमी योजनेला दि.30 नोव्हेंबर, 2020 पर्यंत एक महिन्याची मुदतवाढ दिली आहे. या योजनेमध्ये आत्तापर्यंत दोन लाख कोटींपेक्षा जास्त वित्त पुरवठा करण्यासाठी कर्ज प्रकरणांना मंजुरी देण्यात आली आहे. आता दि. 30 नोव्हेंबरपर्यंत किंवा तीन लाख कोटींपर्यंत कर्ज पुरवठा होईपर्यंत ही योजना सुरू राहणार आहे. कोविड-19 नंतरच्या स्थितीमध्ये आता अर्थव्यवस्था गती घेत आहे. त्याचबरोबर सण-उत्सवांचे दिवस आहेत, अशावेळी कर्जदारांना पत हमी मिळाली तर लाभदायक ठरणार आहे, याचा विचार करून सरकारने या योजनेला मुदतवाढ दिली आहे.
उद्योजकांना पूर्णपणे तारणमुक्त पत हमी मिळावी यासाठी आत्मनिर्भर भारत पॅकेजचा एक भाग म्हणून ‘ईसीएलजीएस’ची घोषणा करण्यात आली आहे. सूक्ष्म, लघु आणि मध्यम उद्योग, व्यावसायिक उपक्रम, यासाठी वैयक्तिक कर्जरूपाने आणि मुद्रा योजनेतून दि. 29 फेब्रुवारी 2020 रोजी 50 कोटी रूपयांपर्यंत असलेल्या कर्जाच्या 20 टक्के मर्यादेपर्यंत पतपुरवठा करण्यात येणार आहे. तसेच ज्या उद्योगांची वार्षिक उलाढाल 250 कोटी आहे, त्यांनाही या योजनाचा लाभ घेता येणार आहे. या योजनेनुसार बँका आणि वित्तीय संस्थांनी 9.25 टक्के आणि एनबीएफसींनी 14 टक्के व्याजमर्यादा निश्चित केली आहे. या योजनेअंतर्गत चार वर्षांसाठी कर्जपुरवठा करण्यात येणार आहे. तसेच त्यामध्ये मुद्दलाच्या परतफेडीसाठी एक वर्षाचा कालावधी देण्यात आला आहे.
‘ईसीएलजीएस’पोर्टलवर कर्ज घेणाऱ्या उद्योगांची माहिती आणि इतर आकडेवारी देण्यात आली आहे. त्यानुसार आत्तापर्यंत 60.67 लाख व्यवसायिकांनी कर्ज घेतले असून त्यांना 2.03 लाख कोटी रूपये मंजूर करण्यात आले आहेत. तसेच आत्तापर्यंत 1.48 लाख कोटी रूपये वितरित करण्यात आले आहेत.
M.Chopade/S.Bedekar/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
अर्थ मंत्रालय
वित्तमंत्री निर्मला सीतारामन यांनी युके -भारत आर्थिक आणि वित्तीय मंत्रिस्तरीय संवादाच्या 10 व्या फेरीत भारतीय प्रतिनिधिमंडळाचे केले नेतृत्व
नवी दिल्ली, 28 ऑक्टोबर 2020
केंद्रीय वित्त आणि कॉर्पोरेट व्यवहार मंत्री निर्मला सीतारामन यांनी व्हिडिओ कॉन्फरन्सिंगद्वारे झालेल्या युके -भारत आर्थिक आणि वित्तीय मंत्रिस्तरीय संवादाच्या  10 व्या फेरीत भारतीय प्रतिनिधिमंडळाचे नेतृत्व केले.
भारतीय प्रतिनिधीमंडळात अर्थ मंत्रालय, भारतीय रिझर्व्ह बँक आणि सेबीच्या प्रतिनिधींचा समावेश होता. युकेच्या शिष्टमंडळाचे युकेचे वित्तमंत्री ऋषी सुनक यांनी केले.
भारत आणि युनायटेड किंगडम यांच्यात विविध क्षेत्रात घनिष्ट द्विपक्षीय संबंध आहेत. जगातील पहिल्या सात अर्थव्यवस्थांमध्ये भारत आणि युकेची अर्थव्यवस्था असून त्यांचा एकत्रित जीडीपी 5 ट्रिलियन डॉलर्सहून अधिक आहे त्यामुळे भारत आणि युके यांच्यातले आर्थिक संबंध महत्त्वपूर्ण आहेत 2007 मध्ये पहिली ईएफडी झाल्यापासून भारत-युके व्यापार दुप्पटीहून अधिक झाला आहे. द्विपक्षीय गुंतवणुकीमुळे पाच लाखांहून रोजगारांना चालना मिळाली आहे.
कोविड-19 संबधी एकमेकांच्या अनुभवांचे आदानप्रदान, जी-20 आराखड्यातील कार्यकारी गटाच्या आणि डेबिट सर्व्हिस सस्पेंशन इनिशिएटिव्ह  यासह वित्तीय बाबींवर जी-20 मधील सहकार्य यावर संवादात चर्चा झाली.डिजिटल अर्थव्यवस्थेच्या कर आकारणीवरील सर्वसमावेशक आधारित तोडग्याच्या प्रगतीसह आंतरराष्ट्रीय कराशी संबंधित मुद्द्यांवर यावेळी चर्चा झाली. . फिन -टेक आणि जीआयएफटी सिटीवर विशेष भर देऊन वित्तीय सेवा सहकार्य पुढे नेण्याबाबत, वार्षिक भारत-यूके वित्तीय बाजार संवादाचा प्रारंभ आणि वित्तीय बाजारांच्या सुधारणेसाठी सुरू असलेले उपाय यावर चर्चा करण्यात आली. ग्रीन फायनान्सवर भर देऊन पायाभूत विकास आणि शाश्वत वित्त यासाठी चालना यावर चर्चा केली गेली. तसेच द्विपक्षीय भारत-यूके शाश्वत वित्त मंच स्थापन करण्याचा निर्णय घेण्यात आला. भारत -यूके वित्तीय भागीदारी  आणि भारत -यूके शाश्वत वित्त कार्यकारी गट या अंतर्गत खासगी क्षेत्रातील उपक्रमांचे स्वागत करण्यात आले. शाश्वत वित्तपुरवठा सुनिश्चित करण्यासाठी भारताच्या एनआयपी आणि लंडन शहर यांच्यातर्फे होत असलेल्या कामांवर वित्तमंत्र्यांनी प्रकाश टाकला.
संवादाचा समारोप वित्तमंत्री निर्मला सीतारामन आणि युकेचे वित्तमंत्री ऋषी सुनक यांच्या संयुक्त निवेदनावरील औपचारिक स्वाक्षरीने झाला.
10 व्या यूके-भारत आर्थिक आणि वित्तीय संवादाच्या संयुक्त निवेदनासाठी येथे क्लिक करा.B.Gokhale/S.Kakade/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 138
पंतप्रधान कार्यालय
पंतप्रधान 16 डिसेंबरला कृषी आणि अन्नप्रक्रिया या विषयावरील राष्ट्रीय शिखर परिषदेमध्ये उपस्थितांना संबोधित करणार
नैसर्गिक शेती पद्धती आणि त्यांचे फायदे याविषयी शेतकऱ्यांना माहिती देण्यावर परिषदेत भर दिला जाईल
शेतकऱ्यांचे कल्याण आणि त्यांचे उत्पन्न वाढविण्याच्या पंतप्रधानांच्या संकल्पनेला अनुसरून ही परिषद घेण्यात येत आहे
नवी दिल्ली, 14 डिसेंबर 2021
गुजरातमध्ये आणंद येथे होत असलेल्या कृषी आणि अन्नप्रक्रिया या विषयावरील राष्ट्रीय शिखर परिषदेच्या समारोप सत्रातील उपस्थितांना पंतप्रधान नरेंद्र मोदी 16 डिसेंबर 2021 रोजी सकाळी 11 वाजता दूरदृश्य प्रणालीच्या माध्यमातून संबोधित करणार आहेत. या शिखर परिषदेत नैसर्गिक शेती पद्धतीवर भर देण्यात आला आहे. यावेळी शेतकऱ्यांना नैसर्गिक पद्धतीने शेती करण्यातील फायद्यांची तपशीलवार माहिती देण्यात येईल.
पंतप्रधानांच्या शेतकरी कल्याणाच्या संकल्पनेच्या प्रेरणेने केंद्र सरकार कार्यरत आहे. शेतकऱ्यांना त्यांच्या कृषी विषयक क्षमतेत जास्तीत जास्त वाढ करता यावी या हेतूने केंद्र सरकार त्यांच्या उत्पादकतेत वाढ सुनिश्चित करण्यासाठी कटिबद्ध आहे. कृषी क्षेत्रात परिवर्तन घडवून आणण्यासाठी तसेच शेतकऱ्यांचे उत्पन्न वाढविण्यासाठी केंद्र सरकारने अनेक उपक्रम हाती घेतले आहेत.यंत्रणेची शाश्वतता वाढविणे, किंमती कमी करणे, बाजाराशी जोडणी सुलभ करणे आणि शेतकऱ्यांना त्यांच्या मालाची योग्य किंमत मिळविणे यासाठीचे उपक्रम हाती घेऊन त्यांना पाठबळ देण्यासाठी प्रयत्न सुरु आहेत.
शेतकऱ्यांना शेती करण्यासाठी अनेक गोष्टी खरेदी कराव्या लागण्यावरील अवलंबित्व कमी करणे आणि मृदा आरोग्यात सुधारणा करणाऱ्या पारंपरिक शेती पद्धतींचा स्वीकार करून शेती करण्याचा खर्च कमी करणे यासाठी शून्य खर्चाची नैसर्गिक शेती पद्धती हे आश्वासक साधन आहे. देशी गायी, त्यांचे शेण आणि गोमुत्र यांची नैसर्गिक शेतीमध्ये महत्त्वाची भूमिका आहे कारण या घटकांपासून शेतीसाठी लागणारी विविध उत्पादने तयार करता येतात आणि त्यातून मातीला आवश्यक पोषणमूल्ये देखील मिळतात. पालापाचोळ्यासारख्या जैविक पदार्थांनी जमीन झाकणे तसेच वर्षभर जमिनीवर हिरव्या रंगाचे आच्छादन करणे यांसारख्या पद्धतींमुळे, अगदी कमी पाणी उपलब्ध असण्याच्या परिस्थितीत देखील नैसर्गिक शेती पद्धतीच्या स्वीकार केल्याच्या पहिली वर्षापासूनच शाश्वत उत्पादन मिळणे सुनिश्चित करते.
अशा प्रकारच्या धोरणांवर भर देणे आणि देशभरातील शेतकऱ्यांना याबद्दलचा संदेश देणे या उद्देशाने गुजरात सरकारने कृषी आणि अन्नप्रक्रिया या विषयावरील राष्ट्रीय शिखर परिषदेचे आयोजन केले आहे.14 ते 16 डिसेंबर 2021 या तीन दिवसांच्या कालावधीत होत असलेल्या या परिषदेमध्ये भारतीय कृषी संशोधन मंडळाच्या केंद्रीय संस्था, राज्यांतील कृषी तंत्रज्ञान व्यवस्थापन संस्था , विविध कृषी विज्ञान केंद्रे यांच्या माध्यमातून परिषदेत आभासी पद्धतीने सहभागी होणाऱ्या शेतकऱ्यांसह देशभरातील 5000 हून अधिक शेतकरी प्रत्यक्ष सहभागी होत आहेत.M.Chopade/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
श्रम आणि रोजगार मंत्रालय
राष्ट्रीय करिअर सेवा वर वर्ष 2022-23 मध्ये 35.7 लाख रिक्त पदांची नोंदणी
दहा लाखांहून अधिक नियोक्ते झाले एनसीएस मध्ये सहभागी
नवी दिल्ली, 11 एप्रिल 2023
राष्ट्रीय रोजगार सेवेचा कायापालट करण्याच्या उद्देशाने श्रम आणि रोजगार मंत्रालय,राष्ट्रीय करिअर सेवा  प्रकल्प मिशन मोड वर राबवत आहे. नोकरीचे मूल्यमापन, करिअर समुपदेशन,व्यावसायिक मार्गदर्शन, कौशल्य विकास अभ्यासक्रमांची माहिती, इंटर्नशिप अशा रोजगाराशी संबंधित सेवा पुरवणे हा यामागील उद्देश आहे.पंतप्रधानांनी 2015 मध्ये राष्ट्राला समर्पित केलेल्या एनसीएस पोर्टल अंतर्गत असलेल्या सेवा ऑनलाईन उपलब्ध आहेत.
जुलै 2015 मध्ये स्थापना झाल्यापासून एनसीएस पोर्टल वर वर्ष 2022-23 मध्ये रिक्त पदांची सर्वोच्च नोंदणी झाली आहे. नियोक्त्यांकडून वर्ष 2021-22 मध्ये नोंद केलेल्या 13 लाख रिक्त पदांच्या तुलनेत वर्ष 2022-23 मध्ये सुमारे 35.7 लाख रिक्त पदांची नोंद करण्यात आली आहे. वर्ष 2021-22 च्या तुलनेत वर्ष 2022-23 मध्ये एनसीएस पोर्टल वर रिक्त पदांच्या अहवालात 175% वृद्धी झाली आहे. याशिवाय, 2022-23 या वर्षात 30 ऑक्टोबर 2022 रोजी सर्वाधिक 5.3 लाख पेक्षा जास्त सक्रिय रिक्त पदांची संख्या नोंदवली गेली.
एनसीएस पोर्टल वर सर्व क्षेत्रात रिक्त पदांमध्ये वाढ नोंदवण्यात आली आहे. वित्त आणि विमा क्षेत्रात 800% इतकी अभूतपूर्व वाढ झाली असून 2021-22 मधील 2.2 लाख रिक्त पदांच्या तुलनेत 2022-23 मध्ये 20.8 लाख रिक्त पदांची नोंदणी झाली. कार्यान्वयन आणि सहकार्य क्षेत्रातील रिक्त पदांमध्ये 2021-22 मधील 76 हजारांच्या तुलनेत 2022-23 मध्ये 3.75 लाख म्हणजे 400% वाढ झाली आहे. ‘हॉटेल्स, खाद्य पदार्थ सेवा आणि खानपान ’, ‘उत्पादन ’, ‘आरोग्य’, ‘शिक्षण’, इत्यादी क्षेत्रांमध्येही 2022-23 या वर्षात मागील वर्षाच्या तुलनेत लक्षणीय वाढ झाली आहे.
एनसीएस पोर्टलची स्थापना झाल्यापासून लॉन्च 2022-23 या वर्षात, दहा लाखांहून अधिक नियोक्ते नोंदणी करण्याचा एक मैलाचा दगड देखील गाठला आहे. नोंदणी केलेल्या एकूण नियोक्त्यांपैकी 8 लाख नियोक्त्यांची नोंदणी वर्ष 2022-23 मध्ये झाली. नियोक्त्यांची सर्वाधिक नोंदणी, सेवा क्षेत्रातील होती  त्यापाठोपाठ उत्पादन क्षेत्रातील नियोक्त्यांचा क्रमांक लागतो.
एनसीएस पोर्टलवर उपलब्ध असलेल्या सर्व सेवा, नोकऱ्या शोधणारे, नियोक्ते, प्रशिक्षण पुरवठादार आणि प्लेसमेंट संस्थांसह सर्व भागधारकांसाठी विनामूल्य आहेत.
S.Patil/B.Sontakke/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 138
पंतप्रधान कार्यालय
पंतप्रधान आणि रशियाच्या राष्ट्राध्यक्षांनी परस्परांना दिल्या नववर्षाच्या शुभेच्छा
नवी दिल्ली, 7 जानेवारी 2019
पंतप्रधान नरेंद्र मोदी आणि रशियाचे राष्ट्राध्यक्ष व्लादिमीर पुतीन यांनी 2019 या वर्षासाठी दूरध्वनीवरुन परस्परांना शुभेच्छा दिल्या. रशियात आज साजऱ्या होत असलेल्या नाताळनिमित्त, पंतप्रधानांनी पुतीन यांना आणि रशियाच्या जनतेलाही शुभेच्छा दिल्या.
गेल्या वर्षात उभय देशात विशेष धोरणात्मक भागीदारीअंतर्गत साध्य केलेल्या कामगिरीची दोन्ही नेत्यांनी प्रशंसा केली. मे मध्ये सोची येथे तर पुतीन यांच्या ऑक्टोबरमधल्या वार्षिक शिखर परिषदेसाठी झालेल्या नवी दिल्ली दौऱ्यादरम्यान झालेल्या यशस्वी विस्तृत चर्चेचे स्मरण करत द्विपक्षीय संबंधींची गती कायम राखण्याला दोन्ही नेत्यांचे एकमत झाले.
2019 मध्ये वार्षिक ईस्टर्न इकॉनॉमिक फोरमसाठीच्या निमंत्रणाचा पुनरुच्चार पुतीन यांनी केला.
संरक्षण आणि दहशतवादाला आळा घालणे यासारख्या महत्वाच्या द्विपक्षीय सहकार्याबाबतही चर्चा झाली.
जागतिक व्यवस्थेत भारत-रशिया सहकार्याची महत्वाची भूमिका असल्यावर दोन्ही नेत्यांनी सहमती दर्शवली. संयुक्त राष्ट्रसंघ, ब्रिक्स आणि इतर संघटनांमध्ये उभय देश घनिष्ठ चर्चा सुरुच ठेवणार आहेत.
B.Gokhale/N.Chitale/P.Malandkar
(Visitor Counter : 60
रेल्वे मंत्रालय
पश्चिम रेल्वेच्या मुंबई विभागाद्वारे शंभरावी टेक्सटाईल एक्सप्रेस रवाना
रेल्वेने हा टप्पा 5 महिन्यांच्या कालावधीत गाठला
पहिली टेक्सटाईल एक्सप्रेस 1 सप्टेंबर 2021 रोजी रवाना झाली होती
नवी दिल्ली, 9 फेब्रुवारी 2022
पश्चिम रेल्वेच्या मुंबई सेंट्रल विभागाने, चलथान  ते संक्रेल  100 वी टेक्सटाईल रेल्वेगाडी भरून रवाना करण्याचा एक महत्त्वाचा टप्पा गाठला आहे.
रेल्वे आणि वस्त्रोद्योग राज्यमंत्री श्रीमती दर्शना जरदोश, यांनी पहिल्या गाडीला उधना येथून हिरवा झेंडा दाखवून ती 1 सप्टेंबर रोजी रवाना केली होती.
पाच महिन्यांच्या कालावधीत हा टप्पा गाठल्याने सुरत वस्त्रोद्योग क्षेत्राचा रेल्वेवरील वाढता विश्वास दिसून येतो. दक्षिण पूर्व रेल्वेमधील शंकरेल, शालीमार आणि पूर्व मध्य रेल्वेमधील दानापूर आणि नारायणपूर ही प्रमुख गंतव्य स्थाने होती.
चलथान येथून 67 आणि उधना येथून 33 एन एम जी रेक्स भरले गेले. या वस्त्रोद्योग एक्स्प्रेस रेल्वेगाड्यांनी 10.2 कोटी रुपयांचा एकूण महसूल रेल्वेला मिळवून दिला आहे.S.Tupe/S.Patgaonkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 185
पंतप्रधान कार्यालय
पंतप्रधानांची फर्स्ट सोलरचे मुख्य कार्यकारी अधिकारी मार्क विडमर यांच्याबरोबर भेट
नवी दिल्ली, 23 सप्टेंबर 2021
पंतप्रधान नरेंद्र मोदी यांनी फर्स्ट सोलरचे मुख्य कार्यकारी अधिकारी मार्क विडमर यांची भेट घेतली.
भारतातील नवीकरणीय उर्जेबाबतचे चित्र, विशेषतः सौरउर्जेची क्षमता आणि 2030 पर्यंत नवीकरणीय उर्जा स्रोतांपासून 450 GW वीज उत्पादनाचे लक्ष्य यावर त्यांची चर्चा झाली. स्वतःचे एकमात्र पातळ फिल्म तंत्रज्ञान वापरून भारताच्या नवीन उत्पादन आधारित प्रोत्साहन योजनेच्या सहाय्याने भारतात उत्पादन सुविधा स्थापन करण्याचा फर्स्ट सोलरच्या उद्देशावरही चर्चा झाली. तसेच जागतिक पुरवठा साखळीत भारताचा सहभाग यावरही चर्चा झाली.
M.Chopade/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
वाणिज्य आणि उदयोग मंत्रालय
सीमा शुल्कातून सूट दिलेल्या वस्तूंच्या यादीत व्यक्तिगत वापरासाठी आयात केलेल्या ऑक्सिजन कॉन्सन्ट्रेटर उपकरणांचा समावेश
नवी दिल्ली, 1 मे 2021
केंद्र सरकारने, व्यक्तिगत वापरासाठी पोष्टाने, कुरियरने अथवा ई-वाणिज्य पोर्टलवरून व्यक्तिगत वापरासाठी मागवण्यात आलेल्या ऑक्सिजन कॉन्सन्ट्रेटर उपकरणांचा समावेश, सीमा शुल्कातून “भेटवस्तू” या सदराखाली सूट देण्यात आलेल्या वस्तूंच्या यादीत केला आहे. ही सवलत 31 जुलै2021 पर्यंत लागू असेल. केंद्रीय वाणिज्य आणि उद्योग मंत्रालयाच्या अखत्यारीतील, परदेश व्यापार महासंचालनालयाने 30 एप्रिल 2021 ला जारी केलेल्या अधिसूचनेत म्हटले आहे की, या विशिष्ट कारणाकरिता परदेश व्यापार नीती 2015-20 च्या परिच्छेद 2.25 मध्ये आवश्यक ती सुधारणा करण्यात आली आहे.
Jaydevi PS/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 219
वाणिज्य आणि उदयोग मंत्रालय
फ्रान्स आणि भारत खऱ्या अर्थाने मित्र, भागीदार असून या दोन्ही गतिमान लोकशाही अर्थव्यवस्था जागतिक कल्याणासाठी कार्यरत : पीयूष गोयल
पंतप्रधान मोदी आणि फ्रान्सचे राष्ट्राध्यक्ष मॅक्राँ यांनी भारत- फ्रान्समधील संबंध एका नव्या उंचीवर पोहोचवले: केंद्रीय मंत्री पीयूष गोयल
नवी दिल्ली, 11 एप्रिल 2023
भारत आणि फ्रान्स खऱ्या अर्थाने मित्र, भागीदार असून या दोन्ही गतिमान अर्थव्यवस्था जागतिक कल्याणासाठी कार्यरत आहेत, असे केंद्रीय वाणिज्य आणि उद्योग, ग्राहक व्यवहार, अन्न आणि सार्वजनिक वितरण तसेच वस्त्रोद्योग मंत्री पीयूष गोयल यांनी म्हटले आहे. पॅरिस इथे भारत-फ्रान्स उद्योग शिखर परिषदेत ते आज बोलत होते.
भारत आणि फ्रान्स या दोन्ही देशातील राजनैतिक संबंधाना 25 वर्षे पूर्ण होत असून, फ्रान्सचे राष्ट्राध्यक्ष इमॅन्यूअल मॅक्राँ आणि पंतप्रधान नरेंद्र मोदी यांनी हे संबंध अधिक दृढ केले आहेत, असे गोयल म्हणाले. दोन्ही नेत्यांनी, परस्पर व्यापार, तंत्रज्ञान, पर्यटन आणि गुंतवणूक यातील देवघेव अधिक व्यापक करत, हे संबंध एका वेगळ्या उंचीवर पोहोचवले आहेत. या दोन्ही देशातील नेत्यांमधली मैत्री आणि लोकांचे परस्पर संबंध, जागतिक कल्याणासाठीच्या कार्याला नवी ऊर्जा देणारे आहेत, असेही त्यांनी नमूद केले.
भारत आणि फ्रान्स दोन्ही देशांना, स्थिर जागतिक अर्थव्यवस्थेची काळजी आहे, आणि त्यासाठी प्रादेशिक आणि जागतिक पातळीवर परस्पर सहमती आणि सहकार्य आवश्यक असल्याचा दोघांनाही विश्वास वाटतो.
दोन्ही देशातील उद्योजक आणि फ्रान्समधील भारतीय समुदायाने,व्यापार आणि आर्थिक भागीदारी वाढवण्यासाठी केलेल्या अविश्रांत प्रयत्नातून हे मैत्री आणि विश्वासाचे बंध अधिक दृढ केले आहेत, असेही ते पुढे म्हणाले.
भारतातील उत्पादन आणि सेवा क्षेत्रातील अग्रणी उद्योजक या शिखर परिषदेत सहभागी झाल्याबद्दल त्यांनी आनंद व्यक्त केला. भारतातील उद्योजक, इथे, आज अर्थव्यवस्थेची कार्यपद्धती आणि वृद्धी याविषयीचे अनुभव सांगतील. आज भारताची अर्थव्यवस्था अतिशय वेगाने पुढे जात असून, देशांतर्गत आणि आंतरराष्ट्रीय अशा दोन्ही क्षेत्रात विस्तारते आहे, असेही त्यांनी नमूद केले.
पुढच्या 25 वर्षांतील भारताच्या विकासाच्या क्षमतेला आमचे पंतप्रधान नरेंद्र मोदी यांनी अमृत काळ किंवा सुवर्ण काळ असे नाव दिले आहे. आज देशात, जागतिक अर्थव्यवस्थेने कधीही बघितल्या नसतील अशा अपार संधी उपलब्ध आहेत, असे ते म्हणाले. यासाठी त्यांनी, भारताच्या लोकसांख्यिक लाभांशाचे आणि भारताकडे असलेल्या महत्वपूर्ण व्यवस्थापकीय तसेच तंत्रज्ञान कौशल्याचे आणि प्रचंड गुणवत्तेचे उदाहरण दिले.
विकासाचा हा प्रवास पुढे कित्येक पटीने विस्तारण्यासाठी भारत आणि फ्रान्स यांच्यातील व्यापार आणि गुंतवणुकीचा वेग आणखी वाढवण्यासाठी दोन्ही देशांमध्ये संवाद प्रक्रिया सुरूच राहील, असेही गोयल म्हणाले. पंतप्रधान नरेंद्र मोदी यांचे शब्द उद्धृत करत, ते म्हणाले, “जेव्हा तुम्ही, भारताच्या विकास यात्रेत सहभागी होता, तेव्हा भारत तुम्हाला वृद्धीची हमी देतो.”
S.Patil/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 83